KOMMISSIONENS FORORDNING (EF) Nr. 1586/1999

af 20. juli 1999

om ændring af forordning (EF) nr. 2632/98 om fastsættelse af den faste justeringskoefficient, der skal anvendes på hver traditionel erhvervsdrivendes foreløbige referencemængde i forbindelse med toldkontingenterne og de traditionelle AVS-bananer for 1999

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2),

under henvisning til Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), ændret ved forordning (EF) nr. 756/1999(4), særlig artikel 6, stk. 3, og

ud fra følgende betragtninger:

(1) Det fastsættes i artikel 6, stk. 3, og artikel 28, stk. 3, i forordning (EF) nr. 2362/98, at Kommissionen på grundlag af den samlede mængde af toldkontingenter og traditionelle AVS-bananer samt det samlede beløb for traditionelle erhvervsdrivendes foreløbige referencemængder fastsat i overensstemmelse med artikel 4 og følgende artikler i samme forordning om nødvendigt fastsætter en fast justeringskoefficient, der skal anvendes på hver erhvervsdrivendes foreløbige referencemængde;

(2) Kommissionen har på grundlag af de meddelelser om de traditionelle erhvervsdrivendes foreløbige referencemængder, som medlemsstaterne indsender i medfør af artikel 28, stk. 2, litra a), i forordning (EF) nr. 2362/98, ved forordning (EF) nr. 2632/98(5) fastsat en fast justeringskoefficient, der skal anvendes på de traditionelle erhvervsdrivendes foreløbige referencemængder i 1999;

(3) resultaterne af den yderligere kontrol og efterprøvning, som myndighederne har foretaget i samarbejde med Kommissionen, medfører en ændring af den faste justeringskoefficient, der skal anvendes på hver traditionel erhvervsdrivendes foreløbige referencemængde; artikel 1 i forordning (EF) nr. 2632/98 ændres i overensstemmelse hermed;

(4) bestemmelserne i denne forordning foregriber ikke de foranstaltninger, der eventuelt senere skal træffes, især med henblik på overholdelsen af de internationale forpligtelser, som Fællesskabet har indgået i Verdenshandelsorganisationen (WTO), og de erhvervsdrivende kan ikke påberåbe sig dem som begrundelse for berettiget forventning om forlængelse af importordningen;

(5) bestemmelserne i denne forordning bør træde i kraft straks, således at medlemsstaterne kan foretage de nødvendige ændringer i de erhvervsdrivendes referencemængder -

UDSTEDT FØLGENDE FORORDNING:

Artikel 1

I artikel 1 i forordning (EF) nr. 2632/98 ændres koefficienten "0,939837" til "0,947938".

Artikel 2

Medlemsstaternes myndigheder giver de berørte erhvervsdrivende meddelelse om den tildelte mængde for 1999, der er justeret efter artikel 1, senest den 1. september 1999.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. juli 1999.

På Kommissionens vegne

Franz FISCHLER

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 293 af 31.10.1998, s. 32.

(4) EFT L 98 af 13.4.1999, s. 10.

(5) EFT L 333 af 9.12.1998, s. 21.